Tiedottaja päätti äkillisesti puhjenneen huhumyllyn ja vahvisti poptähti Princen menehtymisen. Princeä pidetään yhtenä aikansa lahjakkaimmista popmuusikoista.

Prince esiintyi Roskilden festivaalilla Tanskassa 4. heinäkuuta 2010. Jens Dige / EPA

Poptähti Prince on kuollut kotonaan Minneapolisin esikaupungissa.

Kuolinuutisen vahvistaa uutistoimisto AP:lle Princen tiedottaja Yvette Noel-Schure. Kuolinsyytä ei ole toistaiseksi kerrottu.

Poliisi kertoi aiemmin, että yksi henkilö on löydetty menehtyneenä Princen kotitalosta Paisley Parkissa, Minnesotassa. Poliisi ei kuitenkaan kertonut, onko kyseessä itse laulajatähti. Samassa talossa oli myös laulajan levytysstudio.

Princen kerrottiin joutuneen viime perjantaina konsertista palattuaan sairaalahoitoon. Viihdesivusto TMZ kertoo, että kuolinsyyn toivotaan varmistuvan tänään perjantaina tehtävässä ruumiinavauksessa.

57-vuotias Prince, oli oikealta nimeltään Prince Rogers Nelson. Hän nousi maailmantähdeksi suurilla hiteillään 1999 ja Purple Rain. Hänen muita suuria hittejään olivat mm. Little Red Corvette, Cream ja When Doves Cry.

Suomessa Prince esiintyi vuonna 2011.

Lähteet: AP, Reuters